钦定古今图书集成/明伦汇编/皇极典/第274卷 > 礼记 > 《礼运》
## 钦定古今图书集成/明伦汇编/皇极典/第274卷 > 礼记 > 《礼运》

孔子曰：“夫《礼》之初，始诸饮食，其燔黍捭豚，污尊而抔
饮，蒉桴而土鼓，犹若可以致其敬于鬼神。及其死也，
升屋而号，告曰：‘皋某复’，然后饭腥而苴孰。故天望而
地藏也。体魄则降，和气在上，故死者北首，生者南乡。
皆从其初。”

〈大全〉延平周氏曰：“上古之世，未始知有礼，而有礼乃所以强世。故圣人因其有饮食之大欲，而少寓之以节文，此天下唯知饮食之充欲，而不知渐入于节文之中也。”　严陵方氏曰：“凡是礼也，后世虽或增其文而不能损礼之实；虽或异其迹而不能易礼之意，故曰‘皆从其初’。”

昔者，先王未有宫室，冬则居营窟，夏则居橧巢。未有
火化，食草木之实，鸟兽之肉，饮其血，茹其毛，未有麻
丝，衣其羽皮。

〈大全〉严陵方氏曰：“此言上古时事，为太朴陋，不可从也。下文乃言上古以后可从之礼。”

“后圣有作，然后修火之利。”“范金合土，以为台榭、宫室
牖户，以炮以燔，以亨以炙，以为醴酪；治其麻丝，以为
布帛，以养生送死，以事鬼神上帝，皆从其朔。”

〈大全〉蒋氏曰：“自《范金》”“‘合土’以下，皆圣人开物成务，以教天下，而使之相安相养于利用出入之间者也。

故元酒在室，醴盏在户，粢醍在堂，澄酒在下，陈其牺
牲，备其鼎俎，列其琴瑟、管磬、钟鼓，修其祝嘏，以降上
神，与其先祖，以正君臣，以笃父子，以睦兄弟，以齐上
下，夫妇有所，是谓承天之祜。”作其祝号，元酒以祭。荐
其血毛，腥其俎，孰其殽，与其越席，疏布以羃，衣其澣
帛醴盏，以献，荐其燔炙。君与夫人交献，以嘉魂魄，是
谓“合莫。”然后退而合亨，体其犬豕牛羊，实其簠簋笾
豆铏羹，祝以孝告，嘏以慈告，是谓“大祥”，此礼之大成
也。

〈大全〉严陵方氏曰：“凡此合古今之异，质文之变也。”延平周氏曰：“奉上世之礼物而罕及于后世者则无文；奉后世之礼物而罕及于上世者则无本。有本有文，此之谓礼之大成也。”